**ZMLUVA O DIELO**

*uzatvorená podľa § 536 a nasl. zák. č. 513/1991 Zb. Obchodného zákonníka v znení neskorších predpisov a zák. č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov*

**1. ZMLUVNÉ STRANY**

* 1. **Objednávateľ:**

**Obchodné meno: Fakultná nemocnica Trenčín**

Sídlo: Legionárska 28, 911 71 Trenčín

IČO: 00 610 470

DIČ: 2021254631

IČ DPH: SK2021254631

Zriadená: Zriaďovacia listina vydaná MZ SR č. 1970/1991-A/VIII-1 zo dňa 14.06.1991

Registrácia: v Registri a identifikátore právnických osôb, podnikateľov a orgánov verejnej moci vedenom Štatistickým úradom SR pod reg. Č. 11902/2020

Konajúca prostredníctvom: Ing. Michal Plesník, riaditeľ

Bankové spojenie: Štátna pokladnica, Bratislava

Číslo účtu/IBAN: SK23 8180 0000 0070 0028 0438

(ďalej aj len ako „***Objednávateľ***“)

* 1. **Zhotoviteľ:**

**Obchodné meno:** [...]

Sídlo: [...]

IČO: [...]

DIČ: [...]

IČ DPH: [...]

Zápis v Obchodnom registri: [...]

Oddiel: [...]

Vložka č.: [...]

Konajúca prostredníctvom: [...]

Bankové spojenie: [...]

Číslo účtu / IBAN: [...]

(ďalej aj len ako „***Zhotoviteľ***“)

**PREAMBULA**

Východiskovým podkladom na uzatvorenie tejto Zmluvy o dielo č. [...] /2024 na demontovanie pôvodných náhradných zdrojov - motorgenerátorov DC1, DC2 a DC3 a súčasne na dodávku a montáž nových náhradných motorgenerátorov DG1, DG2 a DG3 vrátane stavebných úprav a servisu motorgenerátorov v rámci realizácie zákazky „***Výmena náhradných zdrojov DC1, DC2 a DC3 vrátane stavebných úprav***“ je ponuka úspešného uchádzača - Zhotoviteľa, predložená Objednávateľovi ako verejnému obstarávateľovi vo verejnom obstarávaní podľa podmienok a opisu predmetu zákazky a požiadaviek na predmet zákazky, uvedených v súťažných podkladoch.

Zákazka bola zadávaná postupom podľa § 66 a nasl. zák. č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov; Oznámenie o vyhlásení verejného obstarávanie bolo zverejnené v Úradnom vestníku Európskej únie č. [...] a vo Vestníku verejného obstarávania č. [...]

**2. VÝKLAD POJMOV**

2.1. Pokiaľ v tejto Zmluve nie je uvedené inak, majú pojmy označené veľkým začiatočným písmenom nasledovný význam:

1. **DC1, DC2 a DC3** znamená pôvodné zdroje - motorgenerátory v budovách SO 01 a SO

02 vrátane ich podružných technologických zariadení, rozvádzačov, kabeláže, elektroinštalácie a ostatného príslušenstva;

1. **DG1, DG2 a DG3** znamená nové zdroje - motorgenerátory v budovách SO

01 a SO 02 vrátane ich podružných technologických zariadení, rozvádzačov, kabeláže, elektroinštalácie a ostatného príslušenstva;

1. **Dielo** znamená súhrnne označenie predmetu Zmluvy podľa bodu 3.1.1.,

3.1.2.,  3.1.3., 3.1.4., 3.1.5. a 3.1.6. Zmluvy;

1. **Objednávateľ** znamená Fakultná nemocnica Trenčín podľa bodu 1.1. tejto Zmluvy;
2. **ObZ** znamená zákon č. 513/1991 Zb. Obchodný zákonník v znení neskorších

predpisov;

1. **Príloha č. 1** znamená neoddeliteľnú prílohu Zmluvy označenú ako „Výkaz výmer“;
2. **Príloha č. 2** znamená neoddeliteľnú prílohu Zmluvy označenú ako „Harmonogram

prác“;

1. **Príloha č. 3** znamená neoddeliteľnú prílohu Zmluvy označenú ako „Projektová

dokumentácia“;

1. **Príloha č. 4** znamená neoddeliteľnú prílohu Zmluvy označenú ako „Opis

technických parametrov a vlastností motorgenerátora “;

1. **Príloha č. 5**  znamená neoddeliteľnú prílohu Zmluvy označenú ako „Vyhlásenie

uchádzača o subdodávateľoch “;

1. **ZEK** znamená zákon č. 452/2021 Z. z. o elektronických komunikáciách v znení neskorších predpisov;
2. **SO 01** znamená budovu v rámci areálu Fakultnej nemocnice Trenčín a je

postavená na pozemku parcely registra “C“, parcelné číslo 746/9 pre katastrálne územie Trenčín;

1. **SO 02** znamená budovu v rámci areálu Fakultnej nemocnice Trenčín a je

postavená na pozemku parcely registra “C“, parcelné číslo 742/12 a parcelné číslo 742/11 pre katastrálne územie Trenčín;

1. **Zhotoviteľ** znamená [...] podľa bodu 1.2. tejto Zmluvy;
2. **Zmluva**  znamená táto Zmluva o dielo;
3. **ZVO** znamená zákon č. 343/2015 Z. z. o verejnom obstarávaní v znení

neskorších predpisov;

1. **Zmluvné strany** znamená Objednávateľ a Zhotoviteľ a Zmluvná strana znamená

ktorýkoľvek z nich;

**3. PREDMET ZMLUVY**

3.1. Predmetom Zmluvy je:

3.1.1. **demontovanie pôvodných** zdrojov - motorgenerátorov **DC1, DC2 a DC3** v budovách SO 01 a SO 02 v súlade s Prílohou č. 1 až Prílohou č. 4 za plnej prevádzky Objednávateľa a

3.1.2. **vypožičanie a inštalácia** dočasného náhradného zdroja energie, ktorý bude plniť plnohodnotnú náhradu za pôvodné demontované zdroje – motorgenerátory DC1, DC2 a DC3 od okamihu ich vyradenia z prevádzkyschopného stavu a počas celej doby realizácie Diela tak aby mal Objednávateľ nepretržite zabezpečený náhrady zdroj energie až do okamihu odovzdania Diela a

3.1.3. **vykonanie** **stavebných prác** na výmenu náhradného zdroja elektrickej energie v budovách SO 01 a SO 02 v súlade s Prílohou č. 1 až Prílohou č. 4 za plnej prevádzky Objednávateľa a

3.1.4. **dodanie a inštalácia nových** náhradných zdrojov - motorgenerátorov **DG1, DG2 a DG3** v budovách SO 01 a SO 02 v súlade s Prílohou č. 1 až Prílohou č. 4 za plnej prevádzky Objednávateľa, vrátane a

3.1.5. **autorský dozor** s pravidelnou účasťou spracovateľa projektovej dokumentácie na kontrolných dňoch s povinnosťou riešenia a evidencie všetkých odsúhlasených zmien Diela počas realizácie Diela a

3.1.6. **zabezpečovanie a realizácia technicko – profylaktického servisu** nových motorgenerátorov DGI, DG2 a DG3 počas záručnej doby vrátane zabezpečenia a realizácie aj preventívnych servisných prehliadok v rozsahu odporúčanom výrobcom.

3.2. Predmetom tejto Zmluvy je teda **úplná výmena** náhradného zdroja elektrickej energie - motor generátorov v budovách SO 01 a SO 02 **ako celku** podľa Prílohy č. 1 až Prílohy č. 4 Zmluvy vrátane kompletnej inžinierskej činnosti, dodávky a inštalácie nových motorgenerátorov vrátane výpožičky a inštalácie dočasného náhradného zdroja energie a vykonanie súvisiacich stavebných prác vrátane dopravy a všetkých s realizáciou súvisiacich činností. Nové motorgenerátory budú zabezpečovať plynulú a neprerušenú dodávku elektrickej energie pre potreby Objednávateľa počas výpadku dodávky elektrickej energie z verejnej rozvodnej siete.

3.3. Zhotoviteľ sa zaväzuje riadne zhotoviť pre Objednávateľa na svoje náklady a na svoje nebezpečenstvo Dielo podľa podmienok dohodnutých v tejto Zmluve a riadne a včas zhotovené Dielo odovzdať Objednávateľovi a Objednávateľ sa zaväzuje riadne a včas zhotovené Dielo v súlade so Zmluvou prevziať a zaplatiť zaň dohodnutú cenu podľa platobných podmienok dohodnutých Zmluve.

3.4. Dielo musí byt vyhotovené v súlade s Objednávateľovými požiadavkami na kvalitu, ktorá je definovaná Zmluvou, príslušnými slovenskými normami, ISO normami, alebo európskymi normami ak neexistujú príslušné slovenské normy a v súlade s Prílohou č. 1 až Prílohou č.4 a podľa platných prevádzkových a bezpečnostných predpisov Objednávateľa, s ktorými sa Zhotoviteľ pred uzavretím tejto Zmluvy oboznámil, čo potvrdzuje svojim podpisom na Zmluve.

3.5. Dielo musí byť zhotovené riadne a včas a nesmie mať žiadne nedostatky brániace jeho riadnemu užívaniu.

**4. DOKUMENTÁCIA**

4.1. Konštatuje sa, že dokumentácia obsiahnutá v Prílohe č. 1 až Prílohe č. 4 Zmluvy bola Zhotoviteľovi predložená pred podpisom tejto Zmluvy a Zhotoviteľ sa s touto riadne oboznámil, pričom vyhlasuje, že Dielo je podľa nej úplné a riadne realizovateľné.

4.2. Konštatuje sa, že stavebné povolenie vydané príslušným stavebným úradom zo dňa [...], číslo konania [...], právoplatné dňa [...] bolo Zhotoviteľovi predložené pred podpisom tejto Zmluvy a Zhotoviteľ sa s týmto riadne oboznámil, pričom vyhlasuje, že Dielo je v súlade s ním riadne realizovateľné a že v súlade s ním bude Dielo aj realizovať.

4.3. Zhotoviteľ potvrdzuje, že sa v plnom rozsahu zoznámil s rozsahom a povahou Diela, že sú mu známe technické a kvalitatívne podmienky na realizáciu Diela a že disponuje takými materiálnymi, personálnymi a technickými kapacitami a odbornými znalosťami, ktoré sú na zhotovenie Diela s odbornou starostlivosťou v súlade s touto Zmluvou potrebné.

4.4. Zhotoviteľ sa zaväzuje vypracovať projekt skutočného realizovania stavby – dokumentáciu skutočného realizovania stavebných prác v rozsahu podľa § 29 vyhlášky č. 453/2000 Z. z., ktorou sa vykonávajú niektoré ustanovenia zákona č. 50/1976 o územnom plánovaní a stavebnom poriadku (stavebný zákon).

4.5. Súčasťou realizácie Diela podľa tejto Zmluvy je aj dodanie príslušnej dokumentácie zo strany Zhotoviteľa a to najmä:

- Projektová dokumentácia skutočného vyhotovenia – 6 (slovom šesť) vyhotovení;

- Záručné listy a návody na obsluhu v slovenskom jazyku;

- Zápisnice a osvedčenia o vykonaných skúškach použitých materiálov;

- Stavebný denník;

- Certifikáty a atesty;

- Správy o vykonaných odborných skúškach a odborných prehliadkach;

- Protokoly o skúške tesnosti nádrží pre ropné látky podľa STN 75 3415;

- Protokol o meraní emisií hluku

- Doklad o uložení odpadu na skládku;

- Doklad o triedení odpadu;

- Prevádzkový poriadok motorgenerátorov DG1, DG2 a DG3;

- Ostatné doklady súvisiace s realizáciou Diela potrebných pre vydanie kolaudačného rozhodnutia ( revízie, záverečné skúšky a pod.).

4.6. V prípade nedodania ktorejkoľvek z dokumentácie uvedenej v bode 4.5. Zmluvy Zhotoviteľom, si Objednávateľ vyhradzuje právo neprevziať Dielo až do času, kým bude vzájomne dohodnutý termín doloženia chýbajúcej dokumentácie Zhotoviteľom, tým ale nedochádza k zmene ostatných dojednaní tejto Zmluvy (termín odovzdania Diela).

4.7. Zhotoviteľ sa zaväzuje viesť stavebný denník na stavenisku v zmysle platných právnych predpisov, resp. podľa pokynov Objednávateľa odo dňa začatia realizácie Diela až do dňa riadneho odovzdania Diela.

4.8. Účelom vedenia stavebného denníka je možnosť kontroly priebehu zhotovovania Diela zo strany Objednávateľa. Stavebný denník bude na stavenisku nepretržite k dispozícii tak, aby bolo možné doňho zaznamenávať všetky podstatné udalosti, ktoré sa stali na stavenisku tak, aby bolo možné jednoznačne identifikovať, ktorej časti Diela sa zápis týka a aký rozsah prác bol v daný deň vykonaný a aby Objednávateľ mohol priebežne kontrolovať realizáciu Diela.

4.9. Zápisy do stavebného denníka vykonávajú za Zhotoviteľa osoby poverené Zhotoviteľom (stavbyvedúci alebo jeho zástupca). Objednávateľ je oprávnený sledovať obsah denníka a zápisom pripájať svoje stanovisko (súhlas, námietky a pod.) za predpokladu, že stanovisko je vzhľadom na charakter zápisu potrebné. K záznamom Zhotoviteľa sa Objednávateľ v prípade potreby písomne záväzne vyjadrí v lehote troch pracovných dní odo dňa vykonania zápisu. Túto povinnosť má aj Zhotoviteľ v prípade zápisov v stavebnom denníku vykonaných poverenými osobami Objednávateľa, a to v rovnakej lehote. Zápisy v stavebnom denníku neznamenajú zmenu Zmluvy ani za predpokladu, že sú potvrdené poverenými osoba Objednávateľa a Zhotoviteľa.

4.10. V priebehu pracovného času musí byť stavebný denník na stavenisku trvale prístupný. Vedenie denníka sa končí riadnym odovzdaním Diela. Pri prípadnom prerušení prác z dôvodu, že Zhotoviteľ nemôže pokračovať v prácach pre okolnosti, ktoré nie sú na jeho strane, Zhotoviteľ v stavebnom denníku zdokumentuje stav rozpracovanosti Diela. Zhotoviteľ preukáže Objednávateľovi čiastkové plnenie zápisom v stavebnom denníku.

**5. REALIZÁCIA DIELA**

5.1. Zhotoviteľ vykoná Dielo osobne, na vlastné nebezpečenstvo, s odbornou starostlivosťou a v súlade so Zmluvou a prípadne i v spolupráci s osobami oprávnenými na vykonávanie vybraných činností vo výstavbe, v zmysle požiadaviek príslušného stavebného úradu a prípadných požiadaviek orgánov štátnej správy.

5.2. Predmet Zmluvy podľa bodu 3.1.3. Zmluvy zahŕňa aj kompletnú dodávku stavebných prác a technológií, potrebných na riadnu realizáciu Diela v súlade so Zmluvou, ako aj náklady na dopravu, odvoz stavebného odpadu na skládku vrátane akýchkoľvek ďalších nákladov vzniknutých pri nakladaní s odpadom v súlade so zákonom č. 79/2015 Z. z. o odpadoch a o zmene a doplnení niektorých zákonoch a vyhláškou MŽP SR č. 344/2022 Z. z. o stavebných odpadoch a odpadoch z demolácií a ďalej aj náklady na vybudovanie, prevádzku a vypratanie zariadenia staveniska, spracovanie dokumentácie vyplývajúcej z realizácie Diela alebo k realizácii Diela potrebnej.

5.3. Zhotoviteľ sa zaväzuje v súlade s § 47 stavebného zákona č. 50/1976 Zb. v znení neskorších predpisov pre zabezpečenie realizácie Diela použiť len prvky a výrobky vhodné pre daný druh stavby. Cena týchto prvkov a výrobkov, ako aj náklady na dopravu stavebných výrobkov na stavenisko, ako aj ich uskladnenie na stavenisku alebo prípadne na inom mieste sú zahrnuté v cene za Dielo.

5.4. Zhotoviteľ sa zaväzuje preukázať potrebné vlastnosti výrobkov a zhotovovaných konštrukcií pre stavbu pred ich použitím v rozsahu podľa zákona č. 264/1999 Z. z. o technických požiadavkách na výrobky, o posudzovaní zhody v znení neskorších predpisov a v súlade so zákonom č. 90/1998 Z. z. o stavebných výrobkoch v znení neskorších predpisov.

5.5. Objednávateľ umožní Zhotoviteľovi napojiť sa na energie potrebné k zhotoveniu Diela v areáli Zhotoviteľa, za predpokladu, že pred začatím realizácie diela budú zo strany Zhotoviteľa osadené podružné merače a súčasne Zmluvnými stranami podpísaný písomný záznam o počiatočnom stave podružných meračov. Spotrebované energie sa Zhotoviteľ zaväzuje Objednávateľovi zaplatiť, a to na základe faktúry, ktorú vystaví Objednávateľ pre Zhotoviteľa po ukončení prác na Diele.

5.6. Zhotoviteľ je povinný plniť riadne podmienky pre uskutočnenie stavby určené v  Stavebnom povolení.

5.7. Na účel realizácie Diela odovzdá Objednávateľ Zhotoviteľovi stavenisko. Staveniskom sa rozumie výlučne priestor, na ktorom Zhotoviteľ vykoná stavebno-montážne práce v rámci realizácie Diela.

5.8. Objednávateľ sa zaväzuje odovzdať a Zhotoviteľ sa zaväzuje prevziať stavenisko do 5 dní odo dňa doručenia písomnej výzvy Objednávateľa na prevzatie staveniska. O odovzdaní staveniska Zmluvné strany spíšu písomný protokol, ktorý musí obsahovať minimálne tieto údaje:

- podpisy Zmluvných strán;

- dátum odovzdania staveniska;

- rozsah a vymedzenie priestoru staveniska.

5.9. Zhotoviteľ zodpovedá za čistotu a poriadok na stavenisku a v jeho bezprostrednom okolí. Zhotoviteľ je povinný odstraňovať na vlastné náklady odpady a nečistoty vzniknuté z jeho činnosti, ako aj v maximálnej miere zamedziť úniku ropných a iných nebezpečných látok a po Dokončení diela uviesť stavenisko a bezprostredne okolie staveniska do pôvodného stavu.

5.10. Zhotoviteľ zodpovedá za poškodenie staveniska a inžinierskych sietí, existujúcich rozvodov, zelene, drobnej architektúry, osvetlenia, chodníkov, spevnenej plochy a ostatných predmetov nachádzajúcich sa v areáli Objednávateľa a zaväzuje sa, že pre prípad ich poškodenia, tieto uvedie do pôvodného stavu na vlastné náklady. Prevádzkové, sociálne, prípadne aj výrobné zariadenie staveniska si zabezpečuje Zhotoviteľ. Náklady na prevádzkovanie, údržbu a vypratanie zariadenia staveniska sú súčasťou celkovej ceny podľa Zmluvy.

5.11. V prípade výskytu drevín v priestore staveniska a jeho bezprostrednom okolí je Zhotoviteľ  povinný pri svojich prácach dodržiavať ochranné pásmo drevín, ktoré predstavuje intaktnú zónu, z ktorej sú vylúčené činnosti  potenciálne narúšajúce integritu dreviny ako živého organizmu, a to vrátane jej nadzemných aj podzemných orgánov a životných funkcií. Zhotoviteľ berie na vedomie, že prvky stavby umiestňované v priestore staveniska alebo v jeho bezprostrednom okolí nesmú obmedzovať radiálny rast kmeňov a koreňových nábehov stromov.

5.12. Zhotoviteľ zodpovedá za poškodenie drevín a zelene v priestore staveniska alebo v jeho bezprostrednom okolí a zaväzuje sa, že prípad ich poškodenia na vlastné náklady zabezpečí ich ošetrenie tak aby odstránil všetky následky poškodenia. V prípade, že ošetrenie poškodených drevín a zelene vzhľadom na rozsah poškodenia nebude efektívne, zaväzuje sa Zhotoviteľ realizovať na vlastné náklady výsadbu náhradných drevín a zelene v rovnakom rozsahu. Výsadbu náhradných drevín a zelene Zhotoviteľ bude realizovať po predchádzajúcej dohode s Objednávateľom, pričom o výsledku dohody Zmluvné strany spíšu zápis tak, aby bolo zrejme v akom rozsahu, akého druhu a na ktorých miestach bude Zhotoviteľ realizovať výsadbu náhradných drevín a zelene.

5.13. Po riadnom vykonaní Diela Zhotoviteľ odovzdá stavenisko Objednávateľovi. Bod 5.8., druhá veta Zmluvy platí pre tento prípad rovnako. Protokol o odovzdaní staveniska nad rámec údajov uvedených v bode 5.8. Zmluvy bude obsahovať aj údaj o splnení povinnosti Zhotoviteľom podľa bodu 5.9. až 5.12. Zmluvy.

5.14. Zhotoviteľ je povinný dodržiavať „Zásady dodržiavania bezpečnosti a ochrany zdravia pri práci a ochrany pred požiarmi pri zhotovení stavebných prác.“

5.15. Zhotoviteľ je povinný odovzdať Objednávateľovi náhradné zdroje - motorgenerátory DC1, DC2 a DC3, ktoré demontoval v budovách SO 01 a SO 02 v rámci realizácie Predmetu Zmluvy podľa bodu 3.1.1. Zmluvy a to do 5 pracovných dní od ich demontovania. Zariadenia budú demontované a odovzdané Objednávateľovi bez obsahu prevádzkových kvapalín. Demontované zariadenia budú zhotoviteľom uložené na vyhradené miesto, ktoré určí Objednávateľ. Na tento účel Zhotoviteľ vyzve Objednávateľa na ich prevzatie. O prevzatí Zmluvné strany spíšu protokol, v ktorom bude uvedené:

- dátum odovzdania demontovaných zdrojov - motorgenerátov DC1, DC2 a DC3,

- identifikácia odovzdávaných motorgenerátorov,

- podpisy Zmluvných strán, resp. osôb oprávnených na tento účel konať v ich mene.

Vzhľadom na historicko-technicko- spoločenskú hodnotu motorgenerátora DC3 je Zhotoviteľ pri jeho demontovaní povinný postupovať obzvlášť opatrne, tak aby nedošlo k jeho poškodeniu.

5.16. Na účely tejto Zmluvy sa za naviac práce považujú práce, ktoré navrhuje Objednávateľ alebo Zhotoviteľ z dôvodu rozšírenia Diela alebo práce, ktoré neboli zachytené v Prílohe č. 1 až Prílohe č. 3 a ich uskutočnenie je nutné z dôvodov súvisiacich s riadnym vykonaním Diela. Všetky a akékoľvek naviac práce musia byť pred ich realizáciou písomne odsúhlasené Zmluvnými stranami a pre prípad, že takéto písomne Zmluvnými stranami odsúhlasené naviac práce majú vplyv na dojednaný obsah Zmluvy, musí byť uzavretý dodatok k Zmluve.

5.17. Všetka a každá dokumentácia zhotovená na základe Zmluvy a súvisiace s realizáciou Diela patrí Objednávateľovi resp. Objednávateľ je majiteľom a/alebo oprávneným vykonávateľom majetkových práv a Zhotoviteľ’ ju nesmie použiť pre akúkoľvek tretiu osobu bez výslovného písomného súhlasu Objednávateľa. Rovnako Zhotoviteľ’ nie je oprávnený bez predchádzajúceho písomného súhlasu Objednávateľa zverejňovať akékoľvek informácie o Diele, prácach na Diele alebo o ich postupe, o popisoch vykonávania prác, o výkazoch výmer, o nákladoch na vykonanie Diela o výkresoch a výpočtoch. Všetky zmluvné podklady, ktoré tvoria skutočnosti technickej povahy sú vo vlastníctve Objednávateľa. Zhotoviteľ’ je oprávnený podklady pre vykonanie diela použiť výhradne pre účely plnenia podľa Zmluvy.

5.18. V rámci realizácie predmetu Zmluvy podľa bodu 3.1.2. je Zhotoviteľ povinný zabezpečiť, vypožičať a inštalovať u Objednávateľa taký dočasný náhradný zdroj energie, ktorý plnohodnotne zabezpečí stály prísun elektrickej energie pre prevádzku Objednávateľa v prípade akéhokoľvek výpadku dodávky elektrickej energie z verejnej rozvodnej siete s nadväznosťou na existujúce vnútorné silnoprúdové rozvody a to na vlastné náklady Zhotoviteľa. Pri sprevádzkovaní tohto dočasného náhradného zdroja energie je Zhotoviteľ povinný postupovať v úzkej súčinnosti s osobou poverenou Objednávateľom (revízny technik), ktorý určí Zhotoviteľovi miesta pripojenia tohto dočasného náhradného zdroju energie do elektrickej sústavy Objednávateľa. Dočasný náhradný zdroj energie je Zhotoviteľ povinný inštalovať do prevádzkyschopného stavu od okamihu vyradenia z prevádzkyschopného stavu motorgenerátorov DC1, DC2, DC3, počas celej doby realizácie Diela až do okamihu odovzdania Diela. Všetky a akékoľvek náklady spojené s plnením tejto časti predmetu Zmluvy sú zahrnuté v cene diela podľa článku 8. Zmluvy.

5.19. V rámci realizácie predmetu Zmluvy podľa bodu 3.1.4. je Zhotoviteľ povinný vypracovať a odovzdať Objednávateľovi prevádzkový poriadok nových zdrojov – motorgenerátorov DG1, DG2 a DG3 a to do 5 (slovom piatich) pracovných dní od ich namontovania. O odovzdaní prevádzkového poriadku Zmluvné strany spíšu protokol.

5.20. V rámci realizácie predmetu Zmluvy podľa bodu 3.1.4. je Zhotoviteľ povinný realizovať riadne zaškolenie pracovníkov Objednávateľa (elektrikárov) na údržbu a  obsluhu nových zdrojov – motorgenerátorov DG1, DG2 a DG3 a to najneskôr do okamihu riadneho odovzdania Diela. Na tento účel je Objednávateľ povinný oznámiť Zhotoviteľovi identifikáciu konkrétnych pracovníkov, ktorých je Zhotoviteľ povinný riadne zaškoliť.

5.21. Predmet Zmluvy podľa bodu 3.1.5. sa Zhotoviteľ zaväzuje vykonávať po celý čas realizácie Diela až do riadneho vykonania Diela.

5.22. Predmet Zmluvy podľa bodu 3.1.6. sa Zhotoviteľ zaväzuje vykonávať počas celej záručnej doby nových motorgenerátorov DG1, DG2 a DG3 v súlade s podmienkami stanovenými výrobcom a príslušnými právnymi predpismi a STN a EN a prevádzkovým poriadkom, samostatne, bez vyzvania Objednávateľom; vykonanie tejto časti predmetu zmluvy oznámi Zhotoviteľ Objednávateľovi vždy 5 dní vopred. Na tento účel si Zmluvné strany uvádzajú tieto adresy elektronickej komunikácie, na ktoré možno oznámenie podľa tohto bodu Zmluvy vykonať:

Za Zhotoviteľa: [...]

Za Objednávateľa: Tatiana Švecová, [tatiana.svecova@fntn.sk](mailto:tatiana.svecova@fntn.sk), 0917 901 946, Jozef Mutňanský, [jozef.mutnansky@fntn.sk](mailto:jozef.mutnansky@fntn.sk), 0917433183

5.23. V rámci plnenia Predmetu Zmluvy podľa bodu 3.1.6. sa Zhotoviteľ zaväzuje vykonávať najmä:

- zabezpečenie a vykonávanie pravidelného technického servisu, odborných skúšok a odborných prehliadok nových zdrojov - motorgenerátorov DG1, DG2 a DG3 počas záručnej doby, na základe podmienok stanovených výrobcom zariadenia, príslušnými právnymi predpismi, STN a EN, v rozsahu stanovenom prevádzkovým poriadkom,

- zabezpečenie a vykonávanie preventívnych servisných prehliadok v rozsahu odporúčanom výrobcom.

5.24. Zhotoviteľ sa zaväzuje zhotovovať Dielo v súlade o.i. s požiadavkami Objednávateľa. Za záväzné požiadavky Objednávateľa sa budú počas realizácie Diela považovať požiadavky predkladané Zhotoviteľovi Objednávateľom písomne. Zhotoviteľ prehlasuje, že sa na potreby zhotovenia Diela podľa tejto Zmluvy dostatočne zoznámil s požiadavkami Objednávateľa a so všetkými rozhodujúcimi skutočnosťami súvisiacimi s jeho činnosťou podľa tejto Zmluvy.

5.25. V prípade, že budú požiadavky Objednávateľa takého charakteru, že ich realizácia, spracovanie, resp. zapracovanie by bolo v rozpore s technickými možnosťami aktuálneho riešenia, právnymi predpismi alebo technickými normami, písomne upozorní Zhotoviteľ Objednávateľa na nemožnosť plnenia a v prípade, že je to možné, písomne mu navrhne náhradné riešenie. Odmietnutie realizácie, spracovania, resp. zapracovania požiadavky Objednávateľa, ktorá je v rozpore s právnymi predpismi alebo technickými normami, nie je porušením povinností Zhotoviteľa vyplývajúcich z tejto Zmluvy.

5.26. V prípade, že budú požiadavky Objednávateľa takého charakteru, že ich realizácia, resp. spracovanie bude síce v súlade s právnymi predpismi a technickými normami, ale podľa odborného názoru Zhotoviteľa pôjde s prihliadnutím na všetky jemu známe skutočnosti o nevhodné požadované riešenie alebo postup, písomne upozorní Zhotoviteľ Objednávateľa na uvedenú skutočnosť a v prípade, že je to možné, písomne mu navrhne náhradné riešenie. Ak bude Objednávateľ písomne trvať na svojej požiadavke, bude Zhotoviteľ postupovať v súlade s ňou.

5.27. V prípade, že budú požiadavky Objednávateľa takého charakteru, že ich realizácia, spracovanie resp. zapracovanie by bolo nad rozsah odborných znalostí či schopností, prípadne manuálnych zručností Zhotoviteľa, je tento povinný na to písomne upozorniť Objednávateľa bezprostredne po tom, ako to bude Zhotoviteľovi zrejmé. Zhotoviteľ zodpovedá za škodu, ktorá vznikne Objednávateľovi v dôsledku neoznámenia týchto skutočností.

**6. SUBDODÁVKY**

6.1. Zhotoviteľ je oprávnený využiť pri zhotovovaní Diela služby subdodávateľov za podmienok  stanovených v tomto článku Zmluvy, zodpovedá však, akoby dielo vykonával sám. V prípade zhotovovania Diela prostredníctvom tretích osôb ako subdodávateľov, tvorí vyhlásenie Zhotoviteľa o subdodávateľoch prílohu č. 5 tejto Zmluvy.

6.2. Zhotoviteľ garantuje odbornú spôsobilosť subdodávateľov k výkonu špeciálnych odborných činností pri realizácii Diela.

6.3. Zhotoviteľ zodpovedá za celé a riadne plnenie Zmluvy počas celého trvania zmluvného vzťahu s Objednávateľom a to bez ohľadu na to, či zhotoviteľ použil subdodávky alebo nie, v akom rozsahu a za akých podmienok. Objednávateľ na základe tejto Zmluvy nevstupuje do žiadnych práv a povinností s tretími osobami, ktoré sú subdodávateľmi Zhotoviteľa.

6.4. Zhotoviteľ je povinný oznámiť Objednávateľovi akúkoľvek zmenu údajov o subdodávateľovi, do piatich pracovných dní odo dňa, kedy táto skutočnosť nastala. Zhotoviteľ zodpovedá za výber subdodávateľa, ktorý musí spĺňať podmienky osobného postavenia podľa § 32 ods. ZVO a nesmú u neho existovať dôvody na vylúčenie podľa § 40 ods. 6 písm. a) až h) a ods. 7 ZVO. V prípade, že je subdodávateľ povinný registrovať sa v Registri partnerov verejného sektora, je Zhotoviteľ povinný predložiť Objednávateľovi potvrdenie o splnení tejto povinnosti vopred.

6.5. Zhotoviteľ je povinný do 5 (slovom piatich) pracovných dní odo dňa uzatvorenia Zmluvy so subdodávateľom, alebo v deň nástupu subdodávateľa (podľa toho, ktorá skutočnosť nastane neskôr), predložiť aktualizované Vyhlásenie o subdodávateľoch, ktoré musí obsahovať minimálne identifikáciu subdodávateľa, predmet subdodávky, predpokladaný podiel zákazky zadávaný subdodávateľom, osobu oprávnenú konať za subdodávateľa (meno a priezvisko, tel. kontakt) a preukázanie, že navrhovaný subdodávateľ spĺňa podmienky účasti týkajúce sa osobného postavenia podľa § 32 ods. 1 ZVO a že u neho neexistujú dôvody na vylúčenie podľa § 40 ods. 6 písm. a) až h) a ods. 7 ZVO.

6.6. Ak sa Zhotoviteľ počas trvania tejto Zmluvy rozhodne využiť  subdodávateľa  alebo dôjde k zmene subdodávateľa, a tento subdodávateľ bude mať v zmysle zákona o registri partnerov verejného sektora povinnosť byť zapísaný v registri partnerov verejného sektora, je tak povinný uskutočniť (byť zapísaný) najneskôr ku dňu, v ktorom Zhotoviteľ oznámi Objednávateľovi, že sa rozhodol využiť subdodávateľa alebo zmeniť niektorého z dovtedy uvedených subdodávateľov. Ak došlo k výmazu subdodávateľa z Registra partnerov verejného sektora, je Zhotoviteľ’ povinný túto skutočnosť oznámiť Objednávateľovi a zároveň bezodkladne nahradiť takéhoto subdodávateľa subdodávateľom, ktorý bude spĺňať podmienky týkajúce sa osobného postavenia podľa § 32 ods. 1 ZVO a nesmú u neho existovať dôvody na vylúčenie podľa § 40 ods. 6 písm. a) až h) a ods. 7 ZVO (oprávnenie dodávať tovar, uskutočňovať stavebné práce alebo poskytovať službu preukazuje subdodávateľ vo vzťahu k tej časti predmetu zákazky, ktorú má plniť) a ak má subdodávateľ povinnosť zapisovať sa do Registra partnerov verejného sektora, musí v ňom byť zapísaný v zmysle § 11 ZVO.

6.7. Zhotoviteľ nesmie zabezpečovať žiadne činnosti pri zhotovovaní Diela prostredníctvom osôb, ktoré Zhotoviteľ nelegálne zamestnáva. Zároveň je Zhotoviteľ povinný zabezpečiť, aby Subdodávatelia ani Nominovaní subdodávatelia nezabezpečovali žiadne činnosti pri zhotovovaní Diela prostredníctvom osôb, ktoré nelegálne zamestnávajú.

6.8. Žiadna zmena subdodávateľa nemá vplyv na záväzok riadneho plnenia povinností Zhotoviteľa v súlade so Zmluvou.

6.9. Porušenie povinností Zhotoviteľa uvedených v tomto článku Zmluvy sa považuje za podstatné porušenie zmluvných povinností a zakladá právo Objednávateľa na odstúpenie od Zmluvy.

**7. TERMÍN A MIESTO REALIZÁCIE DIELA**

7.1. Zhotoviteľ sa zaväzuje Dielo odovzdať najneskôr do 7 mesiacov od začatia realizácie Diela. Začatím realizácie Diela sa na účely Zmluvy rozumie deň, v ktorom došlo k odovzdaniu staveniska Objednávateľom Zhotoviteľovi podľa bodu 5.13. Zmluvy.

7.2. Zhotoviteľ je povinný realizovať Dielo v súlade s Prílohou č. 2 Zmluvy.

7.3. Dielo sa považuje za riadne odovzdané dňom podpísania Protokolu o odovzdaní a prevzatí Diela Zmluvnými stranami. Riadnym zhotovením a ukončením Diela sa rozumie taký stav Diela, v ktorom má Dielo všetky vlastnosti vyplývajúce zo Zmluvy a naplnené všetky prevádzkové kvapaliny v množstve zodpovedajúcom plným stavom príslušných nádrží. V prípade ak má Dielo vady Objednávateľ si vyhradzuje právo Dielo neprevziať.

7.4. Objednávateľ si vyhradzuje právo vykonať pred prevzatím Diela jeho fyzickú prehliadku a testovanie aktivácie a prevádzkyschopnosti nových motorgenerátorov DG1, DG2 a DG3 za simulácie výpadku distribučnej siete v prítomnosti Zhotoviteľa v trvaní 2 (slovom dvoch) dní.

7.5. Termín odovzdania Diela sa predlžuje o čas trvania nasledovných prekážok:

- prerušenie zhotovovania Diela podľa bodu 7.7. Zmluvy,

- omeškanie Objednávateľa s plnením povinností podľa tejto Zmluvy, ktoré bráni Zhotoviteľovi v zhotovovaní Diela,

- existencia právoplatného rozhodnutia orgánu verejnej moci záväzného pre Objednávateľa, ktoré bráni Zhotoviteľovi pokračovať v zhotovovaní diela. Na tento účel sa Objednávateľ sa zaväzuje bez zbytočného odkladu informovať Zhotoviteľa o existencii a výroku rozhodnutia orgánu verejnej moci, ktoré by mohlo brániť Zhotoviteľovi v zhotovovaní Diela.

7.6. V prípade, ak omeškanie Zhotoviteľa s odovzdaním Diela v termíne podľa bodu 7.1. Zmluvy presiahne 15 (slovom pätnásť) dní, je Objednávateľ oprávnený odstúpiť od tejto Zmluvy ako celku a súčasne vzniká Objednávateľovi nárok na zaplatenie zmluvnej pokuty podľa bodu 12.1. Zmluvy.

7.7. V odôvodnených prípadoch je Objednávateľ oprávnený dať Zhotoviteľovi písomný pokyn na prerušenie prác na Diele alebo jeho časti. Zhotoviteľ sa zaväzuje bez zbytočného odkladu urobiť všetky potrebné opatrenia na prerušenie, t. j. dočasné zastavenie prác na Diele alebo jeho časti, na zabezpečenie ochrany života a zdravia na stavenisku a na ochranu Diela. V prípade prerušenia prác na Diele podľa tohto bodu Zmluvy je Objednávateľ povinný nahradiť Zhotoviteľovi účelné a preukázateľné náklady spojené s prerušením a opätovným začatím prác na Diele alebo jeho časti, alebo s predĺžením týchto prác. Zmluvné strany sa dohodli, že Zhotoviteľ nie je oprávnený jednostranne prerušiť realizáciu Diela.

7.8. Ak prerušenie prác na vykonávaní Diela nastalo z dôvodu:

- nepredvídateľných objektívnych okolností nezávislých a nezapríčinených Zhotoviteľom alebo Objednávateľom (ako napríklad potreba archeologického výskumu),

- nepredvídateľných nepriaznivých poveternostných podmienok (ako napríklad záplavy, zosuvy pôdy a podobne nezapríčinených Zhotoviteľom alebo Objednávateľom, pričom aplikácia tohto dôvodu sa vzťahuje výlučne na prekážky týkajúce sa nepriaznivých poveternostných podmienok, ktoré nebolo možné vzhľadom na príslušné ročné obdobie realizácie Diela a miesto realizácie Diela predpokladať) je Zhotoviteľ povinný bez zbytočného odkladu informovať Objednávateľa o vzniku takejto prekážky.

Ak existujú dôvody, pre ktoré by malo vzhľadom na vznik a dobu trvania prekážky dôjsť k predĺženiu času dohodnutého na ukončenie Diela, je Zhotoviteľ povinný najneskôr však do troch (3) pracovných dní od vzniku prekážky, písomne požiadať Objednávateľa o predĺženie času dohodnutého na ukončenie Diela, pričom zároveň musí Objednávateľovi podrobne oznámiť aj uvedené dôvody, pre ktoré by malo k takejto úprave dôjsť, a vyhotoviť a predložiť návrh na úpravu harmonogramu vecného a časového postupu prác, ktorý bude zohľadňovať predĺženie času dohodnutého na ukončenie Diela; inak sa na vznik prekážky neprihliada, a teda termín odovzdania Diela podľa bodu 7.1. zostáva nezmenený a Zhotoviteľ je povinný ho dodržiavať. Dohodnuté predĺženie času na ukončenie Diela musí byť Zmluvnými stranami potvrdené v písomnom Dodatku k Zmluve.

7.9. Ak Zhotoviteľ pripraví Dielo na odovzdanie pred dohodnutým termínom, zaväzuje sa Objednávateľ toto Dielo prevziať aj v skoršom termíne.

7.10. Odovzdávacie konanie po riadnom zhotovení Diela bez akýchkoľvek vád a podľa Zmluvy, sa začne na základe písomnej výzvy Zhotoviteľa na prevzatie Diela doručenej Objednávateľovi, a to v deň určený vo výzve. Deň určený vo výzve nesmie nastať skôr ako do 2 (slovom dvoch) pracovných dní po doručení výzvy Objednávateľovi, v prípade ak sa Zmluvné strany nedohodli inak. Pokiaľ sa Objednávateľ nemôže zúčastniť preberacieho konania v deň navrhnutý Zhotoviteľom, oznámi to bezodkladne Zhotoviteľovi. Zhotoviteľ následne po dohode s Objednávateľom určí do 2 (slovom dvoch) pracovných dní náhradný termín preberacieho konania, ktorý je pre Zmluvné strany záväzný.

**8. CENA DIELA**

8.1. Objednávateľ sa zaväzuje, že za riadne vykonanie Diela zaplatí Zhotoviteľovi cenu za Dielo vo výške [...] bez DPH (slovom [...]), celková cena Diela s DPH [...] (slovom [...]).Cena za zhotovenie Diela je pevná a nemenná.

8.2. Právo Zhotoviteľa na zaplatenie ceny Diela vzniká na základe daňového dokladu (faktúry) vystavenej v súlade s postupom podľa Zmluvy a Objednávateľ sa zaväzuje cenu Diela uvedeným spôsobom Zhotoviteľovi zaplatiť v zmysle platobných podmienok podľa Zmluvy.

8.3. Cena za zhotovenie Diela je výsledkom ponukového konania Zhotoviteľa ako úspešného uchádzača procesu obstarania zákazky vyhláseného Objednávateľom ako verejným obstarávateľom. Podrobný rozpočet Diela obsahujúci objem stavebných prác, výpočet a rekapituláciu ceny je uvedený v prílohe č. 1 Zmluvy .

8.4. Cena Diela bude Zhotoviteľom fakturovaná po častiach tak, že faktúry podľa tohto odseku tohto článku Zmluvy budú Zhotoviteľom vystavované v 2 (slovom dvoj) mesačných intervaloch ku konca príslušného kalendárneho mesiaca, za skutočne vykonané práce v daných 2 (slovom dvoch) kalendárnych mesiacoch počas trvania tejto Zmluvy, a posledná faktúra bude vystavená najneskôr do 5 pracovných dní po riadnom protokolárnom odovzdaní a prevzatí Diela Objednávateľom podľa bodu 7.3. Zmluvy, a okrem náležitostí uvedených v odseku 8.8 tohto článku Zmluvy bude každá vystavená faktúra obsahovať:

• písomné výslovne súhlasné stanovisko stavebného dozoru ustanoveného Objednávateľom s rozsahom a kvalitou vykonaných čiastkových stavebných prác a podpísané štatutárom Objednávateľa,

• vyúčtovanie celého rozsahu prác tvoriacich predmet Diela podľa tejto Zmluvy - na základe súpisov vykonaných prác a dodaných materiálov, výslovne schválených stavebným dozorom Objednávateľa a podpísaných štatutárom Objednávateľa,

• vyúčtovanie všetkých písomne a výslovne odsúhlasených naviac prác, resp. zníženie ceny diela vyplývajúce z nerealizovaných prác,

• vyúčtovanie všetkých zmluvných pokút, ako aj oprávnených zákonných a zmluvných nárokov Objednávateľa na náhradu škody, vyúčtovanie nárokov na náhradu zvýšených nákladov spôsobených Objednávateľovi činnosťou Zhotoviteľa,

• vyúčtovanie zľavy z ceny diela, t. j. ak vznikne Objednávateľovi podľa zákona alebo tejto Zmluvy nárok na zľavu z ceny Diela,

• vyúčtovanie prípadných služieb a prác, ktoré Objednávateľ Zhotoviteľovi poskytol, resp. pre Zhotoviteľa vykonal počas realizácie prác Zhotoviteľom.

8.5. V cene diela nie je zahrnutá spotreba energii, ktorá bude riešená postupom podľa bodu 5.5. Zmluvy.

8.6 Zhotoviteľ nemá právo na náhradu akýchkoľvek ďalších nákladov, ktoré vynaloží pri realizácii Diela alebo v súvislosti s ním (všetky tieto náklady Zhotoviteľa sú už zahrnuté v cene Diela podľa bodu 8.1. Zmluvy), pokiaľ v tejto Zmluve nie je výslovne uvedené niečo iné; Zhotoviteľ tak o.i. nemá právo najmä na náhradu:

- nákladov na materiály, prevádzkové kvapaliny, pracovné sily, stroje, dopravu, zariadenie staveniska, ochranu diela, riadenie a administratívu, dodávateľskú inžiniersku činnosť, geodetické práce, dielenskú dokumentáciu, réžiu Zhotoviteľa a zisk, na infláciu, poplatky a platby za telefón, vodu, elektrinu, zaistenie bezpečnosti a ochrany zdravia pri práci (BOZP) a požiarnej ochrany (PO), zvýšené náklady na práce v zimnom období alebo vo viaczmennej prevádzke, odstránenie znečistení, skladovanie, odvoz a likvidáciu odpadov, sankcie, pokuty, penále, poistenie, finančných nákladov na dočasné zábery plôch, osvetlenia, zabezpečenie a vykonávanie skúšok, dočasné dopravné obmedzenia na priľahlých komunikáciách a pod., ako aj zaistenie podmienok uvedených v odovzdanom právoplatnom stavebnom povolení týkajúcom sa Diela, vrátane úhrady poplatkov súvisiacich s realizáciou stavebných prác a pokút v prípade porušenia tejto Zmluvy či iných právnych povinností;

- nákladov na kompletizáciu dodávky Diela, riadne vykonanie Diela, vrátane réžie staveniska, ochrany životného prostredia, bezpečnosti, nákladov na bezpečnosť majetku a pracovníkov a nákladov na dočasné napojenie telefónneho alebo iného dočasného spojenia (ktoré zriadi Zhotoviteľ) a vrátane nákladov na prevádzku týchto dočasných zariadení;

- nákladov na energie a nákladov na služby zariadenia staveniska;

- nákladov na zabezpečenie dopravného značenia a ďalších dopravných opatrení k dopravným obmedzeniam nevyhnutným na vykonanie Diela, ich údržbu, premiestňovanie a následné odstránenie; - nákladov na akúkoľvek dokumentáciu odovzdávanú Objednávateľovi súvisiacu so zhotovením Diela;

- nákladov na dokumentáciu stavu okolitých nehnuteľností, inžinierskych sietí a verejných priestorov pred začatím vykonávania Diela, nákladov na ochranu majetku a odstránenie prípadných škôd, za ktoré zodpovedá Zhotoviteľ podľa tejto Zmluvy a všeobecne záväzných právnych predpisov; - nákladov na ochranu staveniska pred poveternostnými vplyvmi;

- nákladov na udržiavanie poriadku a čistoty na stavenisku a na odstraňovanie znečistení a poškodení komunikácií a priestranstiev, ku ktorým dôjde v priebehu prác Zhotoviteľa;

- nákladov na zameranie, vytýčenie, ochranu, udržovanie, premiestnenie existujúcich a Zhotoviteľovi známych vedení, káblov a potrubí (rozvodov) na stavenisku a v jeho bezprostrednom okolí, a to podľa podmienok stanovených ich správcom (vlastníkmi), vrátane nákladov na vykonanie sond preukazujúcich polohu vytýčených rozvodov počas prác Zhotoviteľa v ich dotknutom okolí.

8.7. Zhotoviteľ sa nemôže odvolávať na svoje chyby, opomenutia a omyly, alebo akúkoľvek príčinu za účelom žiadania zvýšenia ceny a preto Zhotoviteľ vyhlasuje, že je riadne oboznámený s rozsahom a povahou Diela a že správne vyhodnotil a ocenil všetky práce trvalého či dočasného charakteru, ktoré sú nevyhnutné pre riadne splnenie jeho záväzkov podľa tejto Zmluvy a že si preveril miestne podmienky na mieste, kde sa bude nachádzať stavenisko a že zahrnul všetky technické a dodacie podmienky nevyhnutné pre splnenie svojho záväzku podľa Zmluvy do ceny Diela a že v rámci verejného obstarávania uplatnil všetky svoje požiadavky, prípadne vysvetlenia na Objednávateľa týkajúce sa tejto Zmluvy a/alebo zadávacej dokumentácie a/alebo iných skutočností, ktoré môžu mať vplyv na plnenie jeho záväzku podľa tejto zmluvy a že tieto pri vynaložení odbornej starostlivosti prekontroloval, s tým, že zadávacia dokumentácia neobsahuje žiadne prekážky realizácie Diela.

8.8. Splatnosť faktúry je do 60 dní od dátumu preukázateľného doručenia úplnej a správnej faktúry Objednávateľovi. Faktúra musí spĺňať ustanovenia zákona č. 222/2004 Z. z. o dani z pridanej hodnoty v znení neskorších predpisov a musí obsahovať najmä tieto náležitosti:

- názov a sídlo Zhotoviteľa a Objednávateľa,

- predmet zmluvy a deň jeho splnenia,

- bankové spojenie – označenie banky a číslo účtu Zhotoviteľa,

- registračné číslo pre DPH oboch Zmluvných strán,

- číslo Zmluvy,

- fakturovanú Zmluvnú cenu za Dielo podľa platobných podmienok a ďalšie cenové náležitosti,

- vyčíslenie 10% sumy zádržného z fakturovanej sumy s poukazom na bod 8.16. Zmluvy,

- Objednávateľom potvrdený odovzdávací a preberací protokol vyhotovený podľa bodu 7.3. Zmluvy,

- podpis oprávnenej osoby a odtlačok pečiatky Zhotoviteľa.

8.9. Faktúru je Zhotoviteľ oprávnený vystaviť najskôr v deň protokolárneho odovzdania Diela podľa bodu 7.3. Zmluvy. Faktúru podľa tohto článku Zmluvy Zhotoviteľ bude zasielať aj na adresy elektronickej komunikácie, na ktoré možno oznámenie podľa tohto bodu Zmluvy vykonať:

Za Zhotoviteľa: [...]

Za Objednávateľa: Mária Zapletalová, [maria.zapletalova@fntn.sk](mailto:maria.zapletalova@fntn.sk),

8.10. V prípade, že faktúra nebude obsahovať všetky náležitosti podľa Zmluvy alebo bude vystavená v rozpore so Zmluvou, má Objednávateľ bez rizika omeškania právo takúto faktúru do lehoty jej splatnosti vrátiť Zhotoviteľovi, ktorý je povinný vystaviť novú faktúru s novou lehotou splatnosti.

8.11. Zhotoviteľ súhlasí so zadržaním 10 % z celkovej ceny Diela, až do okamihu nadobudnutia právoplatnosti kolaudačného rozhodnutia.

8.12. Zhotoviteľ sa zaväzuje oznámiť Objednávateľovi vopred, ak je to možné, inak najneskôr do 2 (slovom dvoch) pracovných dní od vzniku oznamovanej skutočnosti, že:

- nezaplatí DPH alebo jej časť súvisiacu s úhradou podľa tejto Zmluvy,

- sa stal/stane neschopným zaplatiť akúkoľvek inú DPH alebo jej časť v zmysle zákona č. 222/2004 Z. z. o dani z pridanej hodnoty v platnom znení (ďalej aj ako „zákon o DPH“),

- zmenil bankový účet, na ktorý má byť zaplatená protihodnota za plnenie alebo jej časť podľa tejto Zmluvy a ktorý je zverejnený v Zozname platiteľov DPH s číslami bankových účtov, ktoré používajú na podnikanie, vedenom na webovom sídle Finančného riaditeľstva SR a/alebo,

- je zverejnený v zozname platiteľov dane z pridanej hodnoty, u ktorých nastali dôvody na

- zrušenie registrácie pre DPH vedenom na webovom sídle Finančnej správy SR.

Skutočnosti uvedené v tomto odstavci je Zhotoviteľ povinný oznámiť Objednávateľovi zároveň pri:

- doručení faktúry /daňového dokladu, na základe ktorého má byť zaplatená cena/odmena za dodaný predmet tejto Zmluvy.

8.13. V prípade, ak Zhotoviteľ nedodrží svoj záväzok podľa bodu 8.12., alebo

- nastane akákoľvek skutočnosť, na základe ktorej vznikne Objednávateľovi zákonné ručenie za Zhotoviteľa podľa zákona o DPH a /alebo,

- podľa zistenia Objednávateľa má byť protihodnota za plnenie alebo jej časť zaplatená na iný bankový účet ako bankový účet Zhotoviteľa, ktorý je zverejnený v Zozname platiteľov DPH s číslami bankových účtov, ktoré používajú na podnikanie, vedenom na webovom sídle Finančného riaditeľstva SR alebo,

- podľa zistenia Objednávateľa je Zhotoviteľ zverejnený v zozname platiteľov dane z pridanej hodnoty, u ktorých nastali dôvody na zrušenie registrácie pre DPH vedenom na webovom sídle Finančnej správy SR,

Objednávateľ:

- nie je povinný prevziať zákazku alebo jej časť podľa Zmluvy, pričom sa zmluvné strany dohodli, že zo strany Objednávateľa nedôjde k porušeniu Zmluvy, nedostane sa do omeškania s plnením akejkoľvek povinnosti podľa tejto Zmluvy a Zhotoviteľ nie je oprávnený uplatniť voči Objednávateľovi žiadne zmluvné alebo zákonné sankcie a/alebo zodpovednosť za škodu alebo,

- je oprávnený od Zmluvy odstúpiť s okamžitou účinnosťou alebo,

- nie je povinný zaplatiť vyhotovenú a/alebo doručenú faktúru podľa tejto Zmluvy, pričom sa zmluvné strany dohodli, že zo strany Objednávateľa nedôjde k porušeniu Zmluvy, nedostane sa do omeškania s plnením akejkoľvek povinnosti podľa tejto Zmluvy a Zhotoviteľ nie je oprávnený uplatniť voči Objednávateľovi žiadne zmluvné alebo zákonné sankcie a/alebo zodpovednosť za škodu alebo,

- je oprávnený poukázať Zhotoviteľovi na účet iba dohodnutú cenu zmluvného plnenia bez DPH. V tomto prípade Objednávateľ sumu zodpovedajúcu výške DPH z ceny zmluvného plnenia uvedenú na faktúre poukáže (i) v zákonom stanovenej lehote splatnosti dane alebo (ii) po lehote splatnosti dane, avšak pred tým, ako je vydané rozhodnutie podľa § 69b zákona o DPH priamo na osobný daňový účet Zhotoviteľa vedený v Štátnej pokladnici zistený prostredníctvom portálu vedenom daňovou sekciou Finančného riaditeľstva SR. Objednávateľ platbu DPH na osobný daňový účet Zhotoviteľa označí náležitým spôsobom podľa všeobecne záväzného predpisu, oznámi správcovi dane číslo faktúry, z ktorej DPH uhrádza a identifikačné číslo Zhotoviteľa. Pre vylúčenie pochybností úhradou dohodnutej ceny zmluvného plnenia bez DPH na účet Zhotoviteľa a sumy zodpovedajúcej výške DPH na osobný daňový účet Zhotoviteľa sa rozumie povinnosť Objednávateľa zaplatiť Zhotoviteľovi fakturovanú cenu za splnenú.

8.14. Zhotoviteľ sa zaväzuje zaplatiť Objednávateľovi v plnom rozsahu sumu, ktorú zaplatí Objednávateľ ako ručiteľ na základe rozhodnutia daňového úradu podľa zákona o DPH (ďalej aj ako „nezaplatená daň“), v lehote 8 (ôsmich) dní od doručenia výzvy Objednávateľa. V prípade, ak je Zhotoviteľ v omeškaní s vrátením nezaplatenej dane alebo jej časti Objednávateľovi, zaväzuje sa zaplatiť Zhotoviteľ zaplatiť Objednávateľovi aj úrok z omeškania vo výške podľa platných právnych predpisov.

8.15. Uhradenie akejkoľvek časti ceny Diela a/alebo schválenie súpisov prác sa nepovažuje za potvrdenie zhotovenia Diela bez vád.

8.16. Objednávateľ má zádržné právo na 10% z celkovej ceny Diela bez DPH, a to odo dňa splatnosti každej jednotlivej faktúry, ktorá bude na základe Zmluvy vystavená Zhotoviteľom. Na tento účel Zhotoviteľ v každej faktúre vystavenej na základe Zmluvy uvedie sumu zádržného zodpovedajúceho vždy 10% fakturovanej sumy. Objednávateľ je na základe Zmluvy oprávnený zadržať 10% fakturovanej sumy až do okamihu nadobudnutia právoplatnosti kolaudačného rozhodnutia. Zadržanú časť finančných prostriedkov podľa predchádzajúcej vety, vyplatí Objednávateľ Zhotoviteľovi najneskôr do 10 (slovom desať) dní odo dňa nadobudnutia právoplatnosti kolaudačného rozhodnutia za podmienky, že k tomuto okamihu nebudú na Diele žiadne vady a nedorobky.

8.17. V prípade, že dôjde k zrušeniu alebo odstúpeniu od Zmluvy, je Zhotoviteľ oprávnený fakturovať Objednávateľovi výlučne Dielo vykonané ku dňu zániku Zmluvy, a to len pokiaľ táto časť Diela bude predstavovať samostatný, funkčný a použiteľný celok.

8.18. Zmluvné strany sa dohodli, že Zhotoviteľ v postavení veriteľa, pod sankciou neplatnosti právneho úkonu, nepostúpi akúkoľvek svoju pohľadávku z tejto Zmluvy tretej osobe bez predchádzajúceho písomného súhlasu dlžníka - Objednávateľa. Rovnakým spôsobom Zhotoviteľ pohľadávku voči Objednávateľovi, pod sankciou neplatnosti právneho úkonu, nezabezpečí ručením treťou osobou alebo žiadnym iným právne prípustným spôsobom. Zhotoviteľ pod sankciou neplatnosti takého právneho úkonu, neposkytne práva k takejto pohľadávke tretej osobe. Písomný súhlas Objednávateľa s týmito úkonmi je zároveň platný len za podmienky, že bol na tento úkon udelený predchádzajúci písomný súhlas Ministerstva zdravotníctva Slovenskej republiky. V prípade, že dôjde zo strany Zhotoviteľa k porušeniu tejto povinnosti a svoje práva a povinnosti z tejto zmluvy postúpi, resp. prijme ručenie tretej osobe bez súhlasu protistrany, bude sa takýto úkon považovať za absolútne neplatný a neúčinný voči Objednávateľovi.

**9. PRÁVA A POVINNOSTI ZMLUVNÝCH STRÁN**

9.1. Zhotoviteľ sa popri iných záväzkoch stanovených v Zmluve tiež zaväzuje:

- vykonávať činnosti podľa Zmluvy a podľa pokynov Objednávateľa,

- oboznámiť Objednávateľa s Dielom a upozorniť ho na všetky vady, resp. jeho nedostatky, ktoré by bránili v konečnom užívaní,

- rešpektovať upozornenia Objednávateľa a odstraňovať nedostatky, ktoré budú zapísané v stavebnom denníku,

- počas realizácie Diela nenarúšať prevádzkyschopnosť Objednávateľa,

- zaznačiť všetky zmeny v realizácii Diela do dokumentácie zhotovenia Diela, na základe ktorej bolo Dielo vykonané,

-vyzvať Objednávateľa na kontrolu všetkých prác, ktoré majú byť zakryté alebo sa stanú neprístupnými, minimálne 2 (slovom dva) pracovné dni vopred, ak si to technologické podmienky vyžadujú skôr. Zároveň Zhotoviteľ zhotoví fotodokumentáciu celého postupu prác. Ak Objednávateľ nevykoná kontrolu týchto prác v lehote podľa prvej vety tohto bodu Zmluvy, je Zhotoviteľ oprávnený pokračovať v realizácii Diela. V prípade, že Objednávateľ bude dodatočne požadovať odkrytie týchto prác, je Zhotoviteľ povinný odkrytie vykonať na náklady Objednávateľa. Pokiaľ sa pri dodatočnej kontrole zistí, že práce neboli riadne vykonané, toto odkrytie bude vykonané na náklady Zhotoviteľa. V prípade rozporu ohľadne kvality a rozsahu vykonania stavebných prác Zhotoviteľ požiada o písomné stanovisko projektanta,

-nakladať so stavebným odpadom a/alebo iným odpadom, ktorý je vzhľadom na charakter, stav alebo povahu objektívne spôsobilý na prípadné speňaženie a/alebo ďalšie použitie a ktorý je majetkom Objednávateľa podľa pokynov Objednávateľa,

9.2. Zhotoviteľ je povinný vytvoriť Objednávateľovi na vykonávanie kontroly primerané podmienky na stavenisku, poskytnúť mu potrebnú súčinnosť a byť prítomný pri vykonávaní kontroly. Kontrola sa vykonáva vo forme kontrolných dní, a to minimálne jedenkrát za 14 slovom štrnásť kalendárnych dní alebo individuálne podľa potreby (v prípade dohody poverených zástupcov zmluvných strán). Kontrolné dni budú zvolávané povereným zástupcom Objednávateľa, ktorým na účel plnenia tohto bodu Zmluvy je Ing. Michaela Sedmáková, 0905 561 363, michaela.sedmakova@fntn.sk.

9.3. Zhotoviteľ je povinný počas trvania Zmluvy byť zapísaný v registri partnerov verejného sektora (ďalej len „register“) spolu s oprávnenou osobou a v prípadoch uvedených v § 11 ods. 2 zákona č. 315/2016 Z.z. o registri partnerov verejného sektora a o zmene a doplnení niektorých zákonov (ďalej aj len ako „zákon o registri“) overovať identifikáciu svojich konečných užívateľov výhod. Objednávateľ je oprávnený od tejto zmluvy odstúpiť, ak Zhotoviteľ nebol v čase uzatvorenia tejto zmluvy zapísaný v registri alebo ak nadobudne právoplatnosť rozhodnutie o výmaze Zhotoviteľa z registra podľa § 12 zákona o registri alebo o uložení pokuty zhotoviteľovi z dôvodov podľa § 13 ods. 2 zákona o registri alebo ak je Zhotoviteľ viac ako 30 dní v omeškaní s povinnosťou zabezpečiť zápis novej oprávnenej osoby do registra po výmaze predchádzajúcej oprávnenej osoby z registra na jej návrh v lehote 30 dní od výmazu. Objednávateľ zároveň nie je v omeškaní s plnením povinností podľa Zmluvy, ak Zhotoviteľ’ nie je alebo nebude zapísaný v registri alebo ak zhotoviteľ nesplní povinnosť overovať identifikáciu svojich konečných užívateľov výhod alebo ak je v omeškaní s povinnosťou zabezpečiť zápis novej oprávnenej osoby do registra po výmaze predchádzajúcej oprávnenej osoby z registra na jej návrh v lehote 30 dní od výmazu.

9.4 Objednávateľ sa popri iných záväzkoch stanovených v tejto Zmluve zaväzuje:

- zabezpečiť a včas Zhotoviteľovi doručiť kompletnú potrebnú dokumentáciu,

- oznámiť Zhotoviteľovi včas svoje pokyny a prípadné požiadavky k vykonaniu Diela.

- Poskytnúť Zhotoviteľovi potrebnú súčinnosť pre vykonanie Diela. Pod súčinnosťou sa rozumie najmä sprístupnenie a umožnenie vstupu Zhotoviteľa, alebo ním poverených osôb do priestorov, kde sa bude realizovať Dielo (stavenisko).

9.5. Zhotoviteľ sa zaväzuje, že v rámci záruky bude bezplatne poskytovať Objednávateľovi počas trvania záručnej doby aj servis podľa bodu. 3.1.6. Zmluvy v spojení s bodom 5.22. a 5.23. Zmluvy.

**10. VADY**

10.1. Zhotoviteľ zodpovedá za to, že Dielo podľa tejto Zmluvy je zhotovené podľa podmienok tejto Zmluvy a že počas záručnej doby bude mať vlastnosti dohodnuté v tejto Zmluve.

10.2. Zhotoviteľ zodpovedá za vady Diela, ktoré malo v deň jeho protokolárneho odovzdania Objednávateľovi; nezodpovedá však za vady Diela spôsobené nevhodnými pokynmi Objednávateľa alebo tretej osoby, na nevhodnosť ktorých Zhotoviteľ písomne upozornil Objednávateľa a Objednávateľ trval na ich realizácii.

10.3. Zmluvné strany sa dohodli, že záručná doba na zhotovené Dielo je **5 (slovom päť)** rokov a začína plynúť odo dňa riadneho odovzdania Diela spôsobom dohodnutým v Zmluve, t.j. odovzdaním riadne vykonaného Diela bez akýchkoľvek vád.

10.4. Nebezpečenstvo škody na Diele znáša Zhotoviteľ odo dňa začatia realizácie Diela a až do dňa jeho riadneho protokolárneho odovzdania Objednávateľovi. Zhotoviteľ vyhlasuje, že si je vedomý svojej zodpovednosti za škodu, ktorú môže spôsobiť v súvislosti s vykonávaním svojej činnosti podľa tejto Zmluvy, pričom zodpovedá aj za škodu, ktorú spôsobia osoby, ktoré konali v jeho mene ako jeho zamestnanci alebo zástupcovia na základe plnomocenstva.

10.5. Zodpovednosť Zhotoviteľa za vady Diela podľa tohto článku Zmluvy, zaniká dňom riadneho odstránenie vady Diela. Zhotoviteľ bezodplatne odstráni reklamované vady bezodkladne, najneskôr do 24 (slovom dvadsaťštyri) hodín odo dňa doručenia reklamácie Zhotoviteľovi, v ojedinelých prípadoch pri potrebe obzvlášť rozsiahlej zmeny najneskôr v lehote do 10 (slovom desať) dní odo dňa doručenia reklamácie Zhotoviteľovi. Pre vylúčenie pochybností platí, že pokiaľ má reklamovaná vada dosah aj na inú projektovú dokumentáciu vykonávanú podľa tejto Zmluvy, je Zhotoviteľ v rámci bezodplatného odstraňovania vád podľa tohto článku Zmluvy, povinný bezodplatne vykonať opravy, resp. zosúladenie projektovej dokumentácie vo všetkých jej fázach, vrátane projektu skutočného vyhotovenia stavby.

10.6. Zhotoviteľ je povinný bez zbytočného odkladu odstrániť aj také vady, zodpovednosť za vznik ktorých nenesie, ktorých odstránenie však neznesie odklad. Náklady takto vzniknuté Zhotoviteľovi budú uhradené na základe vzájomnej dohody s Objednávateľom.

10.7. Zodpovedným zamestnancom za Objednávateľa podľa tohto článku Zmluvy je:

Pre veci zmluvné: Mgr. Martina Riedlová, 032/6566515, martina.riedlova@fntn.sk

Pre veci technické: Ing. Michaela Sedmáková, 0905 561 363, michaela.sedmakova@fntn.sk

10.8. Zodpovedným zamestnancom za Zhotoviteľa podľa tohto článku Zmluvy je:

Pre veci zmluvné: [...]

Pre veci technické: [...]

10.9. Zmluvné strany sa dohodli, že ustanovenie § 562 ods. 2 a 3 ObZ sa pre účely oznamovania vád Objednávateľom podľa tejto Zmluvy neaplikujú.

10.10. V prípade, ak Zhotoviteľ neodstráni vzniknuté vady na Diele v lehote uvedenej v tomto článku Zmluvy, Objednávateľ je oprávnený odstrániť tieto vady sám, alebo prostredníctvom Objednávateľom zvolenej tretej osoby na náklady Zhotoviteľa.

10.11. Na otázky vád Diela, ktoré nie sú upravené v tejto Zmluvy, sa vzťahujú ustanovenia §560 až 565 ObZ.

**11. VLASTNÍCKE PRÁVO K DIELU**

11.1. Zmluvné strany sa dohodli, že Objednávateľ nadobúda vlastnícke právo k zhotovovanému Dielu ako aj k jeho jednotlivým častiam zabudovaným do Diela, okamihom začatia realizácie Diela Zhotoviteľom.

11.2. Vlastníkom nezabudovaných vecí, určených k vykonaniu Diela je Zhotoviteľ, pokiaľ ich Objednávateľ už predtým nezaplatil. V prípade, že ich Objednávateľ zaplatil, je vlastníkom nezabudovaných vecí Objednávateľ. Zhotoviteľ nie je oprávnený zo staveniska odviesť akýkoľvek materiál, ktorý je vo vlastníctve Objednávateľa s výnimkou výmeny materiálu reklamovaného pre nekvalitu.

**12. SANKCIE**

12.1. Ak Zhotoviteľ neodovzdá Objednávateľovi Dielo v termíne podľa bodu 7.1. v spojení s bodom 7.5. Zmluvy, je povinný zaplatiť Objednávateľovi zmluvnú pokutu vo výške 0,1 % z celkovej ceny Diela bez DPH za každý deň omeškania s odovzdaním Diela.

12.2. Zmluvné strany sa dohodli, že Objednávateľ je povinný v prípade omeškania s úhradou ceny Diela na základe riadne vystavenej faktúry v súlade a za podmienok stanovených v tejto Zmluve, zaplatiť Zhotoviteľovi úrok z omeškania vo výške stanovenej právnymi predpismi.

12.3. Ak Zhotoviteľ nezačne s odstraňovaním vád a/alebo neodstráni vady v dohodnutom termíne podľa článku 10. Zmluvy, zaplatí Objednávateľovi zmluvnú pokutu vo výške 100,00 EUR (slovom sto euro) za každý deň omeškania a za každú vadu samostatne.

12.4. V prípade potvrdenia zisteného nesúladu Objednávateľom požadovaných a Zhotoviteľom deklarovaných vlastností Diela so skutočnosťou je Zhotoviteľ povinný zaplatiť zmluvnú pokutu vo výške 30 (slovom tridsať) % z celkovej ceny Diela bez DPH.

12.5. V prípade, že Zhotoviteľ nevyprace stavenisko riadne a včas v súlade s bodom 5.13. Zmluvy, zaplatí Objednávateľovi zmluvnú pokutu vo výške 100,- EUR (slovom sto euro) a to za každý deň trvania tohto stavu a až do vypratania staveniska riadne a včas v súlade s bodom 5.13. Zmluvy.

12.6. V prípade, že Zhotoviteľ neodovzdá Objednávateľovi náhradné zdrojové motorgenerátory DC1, DC2 a DC3 riadne a včas v súlade s bodom 5.15. Zmluvy, zaplatí Objednávateľovi zmluvnú pokutu vo výške 100,- EUR (slovom sto euro) a to za každý deň omeškania.

12.7. V prípade porušenia povinnosti Zhotoviteľa podľa bodu 4.7., bodu 6.4., bodu 6.5., bodu 6.7., bodu 8.19., bodu 9.1. Zmluvy zaplatí Objednávateľovi zmluvnú pokutu vo výške 500,00 EUR (slovom päťsto euro) za každý jednotlivý prípad porušenia týchto povinnosti a to aj opakovane.

12.8. Pohľadávka na zaplatenie zmluvnej pokuty podľa tejto Zmluvy je vždy splatná v lehote 15 (slovom „pätnásť“) dní od doručenia výzvy na jej zaplatenie Zhotoviteľovi.

12.9. Zaplatením zmluvnej pokuty ktoroukoľvek zo Zmluvných strán, nie je dotknuté jej právo na náhradu škody v celom rozsahu.

**13. SKONČENIE ZMLUVY**

13.1. Zmluvu možno skončiť vzájomnou dohodou Zmluvných strán a k termínu dohodnutom v písomnej Dohode o skončení Zmluvy, ktorá musí obsahovať zoznam vzájomných pohľadávok a spôsob ich vyrovnania a ak to žiada niektorá zo Zmluvných strán, tiež dôvod jej skončenia.

13.2. Zmluvu možno skončiť pred uplynutím doby podľa bodu 7.1. Zmluvy odstúpením od Zmluvy. Spôsob odstúpenia od zmluvy sa riadi ustanoveniami § 345 a nasledujúcimi ustanoveniami ObZ. Zmluvné strany sú oprávnené odstúpiť od tejto zmluvy aj v prípade podstatného porušenia zmluvy uvedeného v tejto Zmluve.

13.3. Objednávateľ je oprávnený odstúpiť od Zmluvy ako pri podstatnom porušení Zmluvy z nasledovných dôvodov:

- Zhotoviteľ do 15 (slovom pätnásť) dní odo dňa prevzatia staveniska nezačne s realizáciou Diela,

- Zhotoviteľ je aj napriek predchádzajúcej výzve Objednávateľa nečinný alebo je v omeškaní so splnením svojich záväzkov vyplývajúcich zo Zmluvy, alebo odmieta poskytnúť súčinnosť a spoluprácu s osobami poverenými Objednávateľom,

- Zhotoviteľ písomne oznámi Objednávateľovi, že nemôže splniť svoje záväzky vyplývajúce zo Zmluvy alebo v prípade, že sa situácia Zhotoviteľa zmení v takej miere, že technické alebo finančné záruky, ktoré ponúka, nie sú zlučiteľné s povahou a dôležitosťou prác a dodávok podľa tejto Zmluvy, - z dôvodu opakovaného porušenia povinností Zhotoviteľa týkajúcich sa realizácie Diela ustanovených v tejto Zmluve alebo v jej súčastiach,

- Na majetok Zhotoviteľa bol podaný návrh na vyhlásenie konkurzu alebo návrh na povolenie reštrukturalizácie Zhotoviteľa,

- ak Zhotoviteľ stratí oprávnenia vyžadované príslušnými právnymi predpismi na činnosti, na základe ktorých je Zhotoviteľ oprávnený zhotovovať Dielo podľa Zmluvy,

- ak Zhotoviteľ vstúpi do likvidácie,

- v prípade prerušenia zhotovovania Diela v rozpore so Zmluvou trvajúcom dlhšie ako 3 dni, - v prípade omeškania Zhotoviteľa s plnením povinnosti podľa Zmluvy,

- z ďalších dôvodov ustanovených ObZ.

13.4. Zhotoviteľ je oprávnený písomne odstúpiť od Zmluvy ako pri podstatnom porušení Zmluvy z nasledovných dôvodov:

- Objednávateľ požaduje také vlastnosti Diela, ktoré by boli v rozpore s platnými právnymi predpismi alebo ktoré sú napriek písomnému upozorneniu Zhotoviteľa zjavne nevhodné

- Objednávateľ je v omeškaní s úhradou faktúry vystavenej Poskytovateľom o viac ako 90 dní,

- Objednávateľ písomne oznámi Zhotoviteľovi, že nemôže splniť svoje záväzky vyplývajúce zo Zmluvy.

13.5. Odstúpenie podľa predchádzajúcich bodov Zmluvy, ako aj z iných dôvodov uvedených v tejto Zmluve, je účinné dňom doručenia písomného oznámenia o odstúpení od Zmluvy druhej Zmluvnej strane. Odstúpením od Zmluvy nie je dotknuté právo na náhradu škody a na úhradu zmluvnej pokuty, na ktoré vznikol nárok pred odstúpením od tejto Zmluvy.

13.6. V prípade predčasného ukončenia Zmluvy z dôvodov uvedených v tomto článku Zmluvy je Zhotoviteľ povinný bezodkladne, najneskôr však v lehote 3 (slovom troch) dní odo dňa zániku Zmluvy, odovzdať Objednávateľovi neukončené Dielo spolu s príslušnou všetkou dokumentáciou, opustiť stavenisko a odovzdať ho v súlade s bodom 5.18. Zmluvy. Zhotoviteľ je povinný bezodkladne upozorniť Objednávateľa na všetky opatrenia, ktoré je potrebné urobiť v záujme odvrátenie akejkoľvek hroziacej škody na neukončenom diele alebo zmiernenia jej následkov.

**14. ZÁVEREČNÉ USTANOVENIA**

14.1. Zmluvné strany sa dohodli, že túto Zmluvu je možné zmeniť alebo doplniť výlučne len a len formou písomných dodatkov pri dodržaní podmienok podľa § 18 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, na ktorých platnosť sa vyžaduje, aby boli riadne potvrdené a podpísané oprávnenými zástupcami Zmluvných strán. K návrhom dodatkov k tejto Zmluve sa Zmluvné strany zaväzujú vyjadriť písomne, v lehote 14 dní od doručenia návrhu dodatku. Po tú istú dobu je týmto návrhom viazaná Zmluvná strana, ktorá ho podala.

14.2. Právne vzťahy neupravené touto Zmluvou sa riadia najmä príslušnými ustanoveniami Obchodného zákonníka v znení neskorších predpisov.

14.3. Zmluvné strany sa dohodli, že všetky rozpory vyplývajúce z plnenia Zmluvy, budú riešiť predovšetkým dohodou a vzájomným rokovaním. Až v prípade, ak nedôjde k dohode, uplatní ktorákoľvek zo zmluvných strán svoje práva zo Zmluvy na príslušnom súde Slovenskej republiky.

14.4. Každé ustanovenie tejto Zmluvy sa, pokiaľ je to možné, interpretuje tak, že je účinné a platné podľa platných právnych predpisov. Pokiaľ by však niektoré ustanovenie tejto Zmluvy bolo podľa platných právnych predpisov nevymožiteľné alebo neplatné, bude neúčinné iba v rozsahu tejto nevymožiteľnosti alebo neplatnosti a ostatné ustanovenia tejto Zmluvy budú i naďalej záväzné a v plnom rozsahu platné a účinné. V prípade takejto nevymožiteľnosti alebo neplatnosti budú zmluvné strany v dobrej viere rokovať, aby sa dohodli na zmenách alebo doplnkoch tejto Zmluvy, ktoré sú potrebné na realizáciu zámerov tejto Zmluvy z hľadiska tejto nevymožiteľnosti alebo neplatnosti.

14.5. Zmluvné strany sa dohodli, ak nie je v tejto Zmluve pri jednotlivých úkonoch ustanovené inak, že akékoľvek oznámenia, správy a pod. (ďalej aj len ako „oznámenia“) týkajúce sa tejto Zmluvy, si zmluvné strany budú doručovať niektorým z nasledovných spôsobov:

- osobne,

- doporučeným listom s doručenkou,

- kuriérom,

- faxom alebo emailom na adresy zmluvných strán a kontaktné údaje uvedené v záhlaví a texte tejto zmluvy.

V prípade, ak Zmluvná strana doručuje formou doporučeného listu s doručenkou a Zmluvná strana, ktorej je oznámenie adresované, jeho prijatie odmietne alebo iným spôsobom jeho prijatiu zabráni (neoznámením zmeny jej adresy alebo iných kontaktných údajov), považuje sa na účely tejto Zmluvy za preukázané doručenie vrátenie nedoručenej zásielky odosielateľovi podľa poslednej známej adresy takejto Zmluvnej strany. To platí aj vtedy, ak je v tejto Zmluve začiatok dohodnutej lehoty viazaný na okamih doručenia písomnosti. V takomto prípade sa za okamih doručenia považuje okamih vrátenia nedoručenej zásielky odosielateľovi. Za poslednú známu adresu Zmluvnej strany sa považuje adresa pozostávajúca z označenia obce, názvu ulice alebo verejného priestranstva (ak je obec členená na ulice a inak označované verejné priestranstvá), súpisného, popr. i orientačného čísla a poštového smerovacieho čísla a v prípade, ak ide o adresu mimo Slovenskej republiky i označenie štátu, oznámená písomne inej Zmluvnej strane, inak adresa, ktorá je uvedená pri každej zo Zmluvných strán v záhlaví tejto Zmluvy. Ak niektorá zo Zmluvných strán v súlade a za podmienok uvedených v tejto Zmluve oznámi inej zmluvnej strane zmenu adresy, považuje sa za poslednú známu adresu táto oznámená adresa, a to vždy tá, ktorá bola oznámená najneskôr.

14.6. Pre účely tejto Zmluvy budú oznámenia považované za doručené dňom:

- potvrdenia doručenia adresátom, alebo dňom odmietnutia prevzatia zásielky adresátom, ak sa doručuje osobne, alebo

- potvrdenia doručenia adresátom alebo dňom odmietnutia prevzatia zásielky adresátom, ak sa doručuje kuriérom, alebo

- potvrdenia doručenia adresátom alebo dňom odmietnutia prevzatia zásielky adresátom, ak sa doručuje doporučenou poštovou zásielkou s doručenkou alebo

- potvrdenia prenosu faxovej správy, ak sa doručuje faxom, alebo

- potvrdenia doručenia emailu adresátom, a v prípade, ak k potvrdeniu doručenia emailu nedôjde ani nasledujúci deň po jeho odoslaní, dňom otvorenia emailovej zásielky druhou stranou.

14.7. Na účely tejto Zmluvy sa do lehoty určenej podľa dní nezapočítava deň, kedy došlo ku skutočnosti určujúcej začiatok lehoty. Koniec lehoty určenej podľa týždňov, mesiacov alebo rokov pripadá na deň, ktorý sa pomenovaním alebo číselným označením zhoduje s dňom, na ktorý pripadá udalosť, od ktorej sa lehota začína. Ak nie je takýto deň v poslednom mesiaci, pripadne koniec lehoty na jeho posledný deň. Ak posledný deň lehoty pripadne na sobotu, nedeľu alebo sviatok, je posledným dňom lehoty najbližší nasledujúci pracovný deň.

14.8. Zmluvné strany vyhlasujú, že ich zmluvná voľnosť nie je obmedzená, ich zmluvné prejavy sú určité a zrozumiteľné. Zmluva je uzavretá za vzájomne dohodnutých podmienok, nie v tiesni, omyle alebo za nápadne nevýhodných podmienok.

14.9. Pre účely tejto Zmluvy sa za vyššiu moc považujú prípady, ktoré nie sú závislé od vôle Zmluvných strán, a Zmluvné strany ich nemôžu ovplyvniť, napr. vojna, mobilizácia, povstanie, živelné pohromy atď. Ak sa splnenie tejto Zmluvy stane nemožným v dôsledku vyskytnutia sa vyššej moci, zmluvná strana, ktorá sa bude chcieť na vyššiu moc odvolať, je povinná do 5 (slovom „piatich“) pracovných dní od vyskytnutia sa vyššej moci požiadať ďalšiu zmluvnú stranu o úpravu Zmluvy v tej časti, ktorá bola vyskytnutím sa prípadu vyššej moci dotknutá. Ak nedôjde k dohode, má zmluvná strana, ktorá sa odvolala na vyššiu moc, právo odstúpiť od Zmluvy. Účinky odstúpenia nastanú dňom doručenia oznámenia o odstúpení.

14.10. Zmluvné strany sa zaväzujú, že sa budú počas realizácie tejto Zmluvy oboznamovať o všetkých skutočnostiach spôsobilých mať vplyv na realizáciu práv a povinností vyplývajúcich z právnych vzťahov založených touto Zmluvou. Zmluvné strany sa tiež zaväzujú, že bez zbytočného odkladu, najneskôr však v lehote 30 dní, sa budú vzájomne oboznamovať o všetkých skutočnostiach spôsobilých mať vplyv na práva a právom chránené záujmy inej zmluvnej strany.

14.11. Zánik tejto Zmluvy sa nedotýka nároku na náhradu škody vzniknutej jej porušením, ani zmluvných ustanovení týkajúcich sa voľby práva alebo voľby zákona, riešenia sporov medzi Zmluvnými stranami a iných ustanovení, ktoré podľa prejavenej vôle strán alebo vzhľadom na svoju povahu majú trvať aj po ukončení Zmluvy.

14.12. Zmluva je platná dňom jej uzatvorenia, t. j. jej podpisom všetkými Zmluvnými stranami a účinná dňom nasledujúcim po dni jej zverejnenia v Centrálnom registri zmlúv, v súlade s § 47a ods. 1 zákona č. 40/1964 Zb., Občianskeho zákonníka, v znení neskorších predpisov.

14.13. Neoddeliteľnú prílohy tejto Zmluvy tvorí:

**Príloha č. 1** znamená neoddeliteľnú prílohu Zmluvy označenú ako „Výkaz výmer“;

**Príloha č. 2** znamená neoddeliteľnú prílohu Zmluvy označenú ako „Harmonogram

prác“;

**Príloha č. 3** znamená neoddeliteľnú prílohu Zmluvy označenú ako „Projektová

dokumentácia“;

**Príloha č. 4** znamená neoddeliteľnú prílohu Zmluvy označenú ako „Vyhlásenie

uchádzača o subdodávateľoch “;

**Príloha č. 5**  znamená neoddeliteľnú prílohu Zmluvy označenú ako

„Opis technických parametrov a vlastností motorgenerátora “;

14.14. Zmluva je vyhotovená v štyroch vyhotoveniach, z ktorých dve, Zmluvnými stranami podpísané vyhotovenia, si ponechá Objednávateľ a dve, Zmluvnými stranami podpísané, vyhotovenia si ponechá Zhotoviteľ.

**14. PODPISY ZMLUVNÝCH STRAN**

V Trenčíne, dňa [.....] V ..............., dňa [.....]

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ing. Michal Plesník, riaditeľ

Fakultná nemocnica Trenčín

Objednávateľ Zhotoviteľ